b'\n_START_ARTICLE_\nMoritz Leuenberger\n_START_PARAGRAPH_\nMoritz Leuenberger (s\xc3\xbcndinud 21. septembril 1946 Bielis Berni kantonis) on \xc5\xa0veitsi jurist ja poliitik, aastatel 2001 ja 2006 \xc5\xa0veitsi Konf\xc3\xb6deratsiooni liidupresident.\n_START_SECTION_\nElulugu\n_START_PARAGRAPH_\nP\xc3\xa4rast kooliaastaid Bielis ja Baselis l\xc3\xa4bis Moritz Leuenberger aastatel 1966\xe2\x80\x931970 \xc3\xb5igusteaduse \xc3\xb5pingud Z\xc3\xbcrichis. 1972 sai ta loa tegutseda advokaadina ja t\xc3\xb6\xc3\xb6tas aastani 1991 Z\xc3\xbcrichis isikliku advokaadib\xc3\xbcroo juhina._NEWLINE_Poliitikasse astus Leuenberger 1969, mil temast sai Sotsiaaldemokraatliku Partei liige. Kolm aastat hiljem valiti ta partei linnaorganisatsiooni juhiks ja 1974\xe2\x80\x931983 kuulus Z\xc3\xbcrichi linnavolikogusse. 1979 valiti Leuenberger \xc5\xa0veitsi Rahvusn\xc3\xb5ukogusse (parlamendi alamkotta), kus ta osales peamiselt majanduslikke ja juriidilisi k\xc3\xbcsimusi lahendavate komisjonide t\xc3\xb6\xc3\xb6s. Kohalikul tasandil oli ta aastatel 1991\xe2\x80\x931995 Z\xc3\xbcrichi kantonivalitsuse liige, vastutades siseasjade ja justiitsvaldkonna eest._NEWLINE_Aastatel 1995\xe2\x80\x932010 kuulus Moritz Leuenberger \xc5\xa0veitsi Liidun\xc3\xb5ukogusse ehk valitsusse, kus ta juhtis keskkonna, transpordi, energia ja sideteenuste valdkondi. Kahel korral valiti ta \xc5\xa0veitsi liidupresidendiks. _NEWLINE_Leuenberger on olnud tugev raudteetranspordi toetaja ning tema visioon auto- ja bussiliikluse j\xc3\xa4rkj\xc3\xa4rguliseks asendamiseks rongiliiklusega t\xc3\xb5i talle Udine \xc3\x9clikooli audoktori kraadi._NEWLINE_Keskkonnapoliitikas toetas ta Ky\xc5\x8dto protokolli eesm\xc3\xa4rke. Energiapoliitikas on Leuenberger pooldanud energiaturu liberaliseerimist, minnes selles k\xc3\xbcsimuses vastuollu Sotsiaaldemokraatliku Partei ametliku poliitikaga.\n_START_SECTION_\nIsiklikku\n_START_PARAGRAPH_\nMoritz Leuenberger elab Z\xc3\xbcrichis. Ta on kahe t\xc3\xa4iskasvanud poja isa. Tema abikaasa Gret Loewensberg on arhitekt.'